कुश्ती के अखाड़े में हमेशा जीतने वाला राजू पहलवान उस अजनबी गुलाब वाली लड़की से हार गया
उसकी प्रेमिका भी बाहर बैठी कुश्ती देख रही थी। उसके हाथ में एक किताब और एक गुलाब का फूल था। पता नहीं वह क्यों आंखों से पहलवान से अपने प्रेमी को जीताने की भीख मांग रही थी, लेकिन राजू पहलवान ने अपनी अकड़ में उस लड़की को नजरअंदाज कर दिया।
राजू पहलवान अखाड़े से आकर घर पर लाइब्रेरी में पढ़ाई कर रहा था। वह इलाके का पहला पहलवान है जो लंगोट में भी किताबें रखता है। किताबों में लंगोट रखने वाले तो हर कदम पर मिल जाएंगे। सारे पहलवान उसका मजाक उड़ाते, लेकिन उस पर कोई असर नहीं होता।
पहलवान वो सारे काम करता था जो उसके लिए पाबंद थे। मसलन, पहलवान प्रेम नहीं कर सकता, पहलवान सरलता का व्यवहार नहीं कर सकता, पहलवान किसी का दोस्त नहीं हो सकता और सबसे बड़ा तो यह कि पहलवान का पढ़ने-लिखने से कोई रिश्ता नहीं हो सकता। इन सब आदतों की वजह से पहलवान अखाड़े में भी स्वीकार नहीं था और घर में भी। वह दोनों जगह अकेला था। अखाड़े में भी उस पर फब्तियां कसी जाती और घर में भी, लेकिन वह इन सब की परवाह ही नहीं करता।
गर्मी की एक दोपहर में राजू पहलवान अपनी लाइब्रेरी में बैठा था। उसे कुछ रूमानी किताब पढ़ने का ख्याल आया। यूं तो कई किताबें बिना पढ़ी थीं। सबका नंबर आना था, सब अपनी बारी का इंतजार कर रही थी। पहलवान उठा और एक किताब चुनी। इसमें मोहब्बत की एक पुरानी दास्तां थी। किताब की सूरत से आप साफ बता सकते हैं कि यह कई हाथों से गुजर चुकी है। कितने ही लोगों ने इसे आधा-अधूरा या पूरा पढ़ा होगा।
राजू पहलवान का कल एक स्टेट लेवल कुश्ती कॉम्पिटिशन है, शायद इसलिए उसका मन नहीं लग रहा हो। वह किताब लेकर कुर्सी पर बैठ गया और पास पड़ी एक टेबल पर पैर पसार दिए।
किताब पढ़ना शुरू किया तो कुछ खास समझ में नहीं आ रहा था। कोई बहुत पुरानी कहानी थी किसी उजड़े हुए गांव की, उसी गांव की लड़की थी और बगल के गांव का लड़का। वह कल्पना नहीं कर पा रहा था उस दौर की, न लड़की के चेहरे और लिबास की। अगर वह जिद्दी नहीं होता तो अब तक इस किताब को रखकर दूसरी किताब पढ़ रहा होता। पहलवान बिना किसी जल्दबाजी के पढ़ता रहा और पन्ने पलटता रहा।
अचानक से उसके दिमाग में एक लड़की की तस्वीर आई। पहले तो लगा कि यह कोई उसके आसपास की ही लड़की है, लेकिन बाद में समझ में आया कि ऐसी लड़की से प्रेम करना तो दूर उसने जीवन में कभी ऐसी लड़की देखी ही नहीं।
तभी बाहर से नौकर आया और पहलवान के हाथ में एक बड़ा-सा दूध का गिलास थमा गया। दूध पीते हुए पहलवान के दिमाग में वह लड़की ही चल रही है। कभी एकदम अनजान लग रही है तो कभी सदियों से जानी हुई। उसने सोचा कि कहीं यह लड़की उसके ख़्वाबों की परी तो नहीं है, तभी ख्याल में उस लड़की के बगल में पहलवान के ख्वाबों की परी आकर खड़ी हो गई।
पहलवान ने दोनों की तुलना की, लेकिन वे आपस में जुदा थीं। पहलवान की परी का चेहरा गोल था और उस लड़की का चेहरा किसी तरबूज की तरह लंबा। जब उसने दूध का अंतिम घूँट लेकर गिलास को फर्श पर रखा तो ख्वाबों की परी कल्पना से बाहर जा चुकी थी। अब सिर्फ वह अनजान लड़की कल्पना में रह गई थी, जिसके चेहरे पर अभी तक किसी प्रकार के कोई भाव नहीं थे।
करीब एक तिहाई किताब पढ़ने के बाद पहलवान ने जब एक पन्ना पलटा तो उसमें एक सूखा हुआ गुलाब का फूल दबा था। फूल का रंग काला पड़ चुका था और छूने से ही वह हवा में सूखे हुए कपास की तरह बिखरने लगा।
पहलवान कुछ समझ पाता उससे पहले उसकी नजर कल्पना की अनजान लड़की पर पड़ी, वह धीरे-धीरे मुस्कान बिखेर रही थी। उसकी मुस्कान देखकर फूल में हल्की-हल्की खुशबू पैदा हो गई। पहलवान की रगों में एक विचित्र किस्म की उमंग की लहर दौड़ गई। उसने एक गहरी सांस ली और किताब को बंद करके टेबल के कोने पर रख दी। आश्चर्य था कि किताब बंद करने के साथ ही वह अनजान लड़की भी कल्पना से गायब हो गई।
अगले दिन पहलवान ने अपने रोजमर्रा के काम किये और कुश्ती के लिए निकल पड़ा। स्टेट लेवल कुश्ती कॉम्पिटिशन उसके लिए कोई विशेष चीज नहीं थी, वह कई बार इसे जीत चुका है। उसके दिल में कोई सिकन नहीं थी, लेकिन उसकी उपस्थिति तो इस कॉम्पिटिशन में जरूरी थी, वरना लोग भूल जाते हैं।
वह अखाड़े में था और एक दुबले से अधेड़ उम्र के पहलवान से कुश्ती लड़ रहा था। जीत उसकी लगभग तय ही थी। तभी अचानक उसे कुछ याद आया, बरसों पहले इसी मैदान में कुश्ती थी। एक नौजवान पहलवान से उसकी कुश्ती थी जिसकी अभी मूछ भी नहीं आई थी।
उसकी प्रेमिका भी बाहर बैठी कुश्ती देख रही थी। उसके हाथ में एक किताब और एक गुलाब का फूल था। पता नहीं वह क्यों आंखों से पहलवान से अपने प्रेमी को जीताने की भीख मांग रही थी, लेकिन राजू पहलवान ने अपनी अकड़ में उस लड़की को नजरअंदाज कर दिया।
वह इन कल्पनाओं से बाहर आ पाता उससे पहले ही विशल बज चुकी थी, वह हार गया था।
- संदीप मील
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें